ru ky fr cs ru ky ky ky ky ky ky ky ky ky ky ky ky ky ky ru ky ky ky ky ky ky ky ky ky ky ky ky ky ky ky ru ky ky ky ky ky ky ky ky kk ky ky ky ky kk ru tt ru ky ky ru ru ru ru ky ky ky ky ky ky ru ru ru ru ru ky en ru
"De-факто", 19.02.08 - 4-бет: Коррупция кайдан башталат?..•
К.Осмоновдун алкымы же Жогорку сотто кантип 65 сомго үй алса болот?
Жогорку соттун төрагасы кызматында турганда Курманбек Осмонов эл алдында кандай гана көркөм сөздөрдү сүйлөп, өлкөнүн ар бир жараны мыйзамды бекем сыйлоосу керектигин какшанып турду. Курманбек Эргешовичтин билимий, саясий-соттук речи да кубулжуп кооз түшүп,элди ынандырчу. Кыргызда "Адалсынган молдонун үйүнөн алты камандын башы чыгыптыр" дейт эмеспи. Ошонун сыңары, өлкөнүн башкы соту көмүскөдө "алты камандын башын" мүлжүп жүргөн экен. Ал мындай:
Аз мурда Көлдүн Ортоөрүктү, Чоңөрүктү, Ананьево, Семеновка, Григорьевка, Темир, Корумду, Комсомол, Бостери, Карой, Сарой, Чырпыкты, Чоктал, Торайгыр жана Саркамыш айылдарынын жашоочуларынан Акүйгө арыз түшүп, анда Көл жээгинде соттордун мыйзамсыз турак-жай куруп жатышканы айтылат.
Ирээти менен айтайын. Кыргызстандын Жогорку сотунун мурунку төрагасы К.Осмонов чоңдор бекер кирген мыкты үйдөн - Токтогул көчөсүндөгү 57- үйдөн 141,54 чарчы метр аянты бар төрт бөлмөлүү квартираны мамлекет эсебинен бекер менчиктеген болчу. Анан ал жер жөнүндөгү мыйзамды түшүнүп туруп бузуп, Бишкек мэриясына "тоголок томолонуп жашап жүрөм, жер бергиле" деген фиктивдүү справке жазып, ошонун аркасы менен мэрия ага 2003-жылдын 29-майында №393 токтом токуп, Малдыбаев көчөсүндө чоңдор кыдыракей ээлеп аткан жер аянтынан 1210 чарчы метр жер бөлүп берип, Осмонов арыдан-бери индивидуалдуу долбоор менен 2 кабат үйдү курдуруп, көчүп кирген.
Ага чейин 1997-жылы декабрда Осмонов уулу Таалайбек Курманбековичтин атына Бишкектин Карбоз уулу көчөсүндөгү 26-үйдү 120 миң сомго сатып алган. Аны 2004-жылы кайра саткан. Мындан тышкары 2002-жылдын июлунда Осмонов Ош шаарынын жашоочусу Н.Ормоновдун атына жаздырып, Бишкектин Вишневый туюк көчөсүнөн 200 миң сомго дагы бир заңгыраган үй сатып алган. Н.Ормонов Москвада көр оокатын кылып жүрөт. Анын агасы Абдылдаев бул үй Осмоновдуку экенин айтып берди.
МАИ каттоосунда К.Осмоновдун өзүнүн төрт жеңил машинеси бар: "Мазда" (В 29 20 М), "УАЗ-3315", "Мазда-626", "Тойота-Ланкраузер" (2004-жылкы), мындан сырткары, улуу кызына каттаган "Мерседес-Бенц 220", "Мерседес-Бенц 400Е", кичүү студент кызына катталган 2007-жылкы "Тойота Камри" машинелери бар. Бир короо машинени эмне кылат десеңиз?
2004-жылы июлда ал Токтогул көчөсүндөгү квартирасын кызына белек катары деп документ ырастаган. Курманбек мырза ар жылы сайын чоң чиновниктер толтуруучу декларациясында өзүн итке минген кедей катары көрсөтө келген. Балыктын башы сасып атса калганы кантет? Моминтет. Жогорку соттун төрагасынын орунбасары К.Акназаровага мэрия кызмат квартирасы катары Исанов көчөсүндөгү 78-үйдөн 750 832 сом баасындагы 3 бөлмөлүү квартираны бөлгөн. 2005-жылдын 14-июлунда мыйзамды каратып туруп бузуп, бул квартираны менчиктештирүүгө К.Осмонов макулдук берген документти мэрияга жолдоп, Р.Акназарова ал квартираны 65 сомго менчиктештирип алган. Мамлекеттин, сенин жана менин салыгыман чогулган бюджетти ушинтип майкандашууда. Анан ушундай адамдар киши тагдырын чечип жатышпайбы.
Жогорку соттун бир катар судъялары Осмоновдун макулдугу менен, кыргызча айтканда жыргашты. Жогорку сот судъясы С. Крицкая 2001-жылдын апрелинде 2 бөлмөлүү кызматтык квартираны 40 сом 50 тыйынга менчиктештирди.
Жогорку соттун судъясы, экс-министр Л.Гутниченко 2006-жылкы деклорациясында 1997-жылы Токтогул көчөсүндөгү 93-үйдөн үч бөлмөлүү квартираны 350 миң сомго сатып алдым деп көрсөткөн. Минюсттун жообунда Л.Гутниченко андай акчаны төлөгөн эмес. Ал квартираны минюсттун эсебинен бекер эле менчиктеп алган да, өкмөттү каратып туруп алдаган. Л.Гутниченко - Кыргызстандын коррупцияга каршы күрөшүү боюнча Улуттук кеңешинин мүчөсү. Өзүңүз таразалап алыңыз… Булардын мындай былыктарын президент билет, бирок чара көрбөдү.
Кийинки жылдары Ысыккөлдүн жээгиндеги ар чарчы метр алтын баасынан да алдаканча кымбаттап баратат. Бул өрөөндүн сотторунун арасынан да соргоктор чыкты. Чолпонаталыктар шаардагы эки кабаттуу үй, эки кабаттуу бир нече коттедждерди Курманбек Осмоновдуку дешет. Анткени, бул курулуштар салынып жатканда Курманбек мырза Көлгө байма-бай каттап, курулуштарга баш-көз болгонун көп көрүшкөн, элдин көзү сегиз деген сөз туура.
Мунун икаясы мындай. Чолпоната шаардык управа башчысы Н.Насирдиновдун буйругу менен 1998-жылдын октябрында (ал кезде Ысыккөл райпрокурорунун жардамчысы) райсоттун судъясы А.Токтомамбетовго 600 чарчы метр жер аянтын бөлүп берген. Бул аянтка ал эки кабат үй курду. Анда саунасы, бильярды, бассейни ж.б. бар.
Сандан санга: Бырс этмелер
С.Жигитов Өзбекстандагы Кыргызстандын атайын ыйгарым укуктуу элчиси эле. Өзү өзбек тилин мыкты билгендиктен журналисттер да куйкум тилдүү Сакебиздин аскиячы экенин билип алып, көрүнгөн суроого жооп сурай беришчү экен. Эмне болсоле суроолорун Сакебизге жаадыра беришет. Бир күнү аны жабалактаган журналисттер курчап алып, өзбек жөнүндө чыгарган жаңы анекдотторунан уккусу келет. Сакебиз ошондо мамындай анекдот чыгарып ийиптир:
- Орустан "бул дүйнөгө эмнеге келдиң эле?" деп сураса, "арак ичип сайрандаганы" дейт. Еврей байыганы келгенин айтат. Өзбек болсо "Ислам Каримовдун 5 принцибин аткарбашка келдим" (И.Каримовдун мамлекеттик беш принциби бар экен) дегени тез эле жайылып кетиптир.
Элчиликтен эмнеге эрте келген?
Элчиликтен бошоп келгенин уккандын баары "эмнеге эртеле бошоп калдың?" дегенине Сакебиз минтип жооп берер эле:
- Иштейин деп баргам. Бирок, Акаев мага чалып, мен Каримов менен сүйлөшүп, ортодо экөөнү байланыштырып турам го деп ойлогом. А экөө менсиз эле бир-бири менен түз сүйлөшө берет экен. Анан жумушу жок отурбас үчүн келе бердим, - деп, эки мамлекеттин сырын жайып салчу.
Өмүр бою кетирген катасы
Өзбекстандын бир журналисти Сакебизден сураптыр:
- Өмүрүңүздө канча жолу ката кетирдиңиз?
- Ой, айланайын, мени кой, СССР өлкөсү 70 жыл бою толтура ката кетириптир. Анан ошол өлкөдө жашаган менин бүт өмүрүм ката менен өттү да, - деп түтөптүр.
Өзбек менен түрктөрдү күлдүргөнү
Өзбекстанга Түркиядан келген өкүлдөр ал элдин тарыхын, маданиятын сурайт. Бирок бир да өзбек өз элинин тарыхын жарытып айталбай койгон го. Ошондо Сакебиз дипломат болсо да чыдабай кетип:
- Мынабул чапан менен допучан өзбекти көрдүңүзбү?
- Көрсөңүз, мындан 3-4 кылым мурда деле өзбектин кийгени ушул болгон. Ошондон бериле чапанына топчу кадабаган бойдон келатат, - дегенде өзбегиң да, түркүң да боорун тырмап каткырыптыр.
- Саке, деги сен кудайга ишенесиңби?
- Кудай бар экенине ишенейин дейм, бирок, кудай деп жүргөндүн баары кор болуп куурап, кудайды оозуна албагандар сайрандап жашайт экен. Мен да ошон үчүн сайрандап жашаш үчүн кудайды оозума албай жүрөм. Бирок, кээде кокус кудай бар болуп калса, балээ болуп жүрбөсүн деп, кудайды анда-санда оозго алып коем, - дептир.
Кыргыз орусту 70 жыл эзди
Кыргызстандан орустар кете баштаган жылдарда ким бирөө:
- Булардын кетип атканы жакшы болду. Болбосо бизди 70 жыл бою жакшыле эзип келди да, - десе Сакебиз айтат дейт:
- Эй, орустар бизди 70 жыл эзген жок. Биз орустарды 70 жыл эздик. Алар бизге мектеп, кабат үй, завод-фабрика, суу сактагыч, көпүрө, электр станция ж.б. ж.б... куруп берип, акыры бечаралар "Буларың эчнерсе үйрөналбаган ит эл турбайбы" деп, эзилип бүткөн үчүн кетип атпайбы, - деген экен.
"Эми түрктүн мойнуна минебиз"
Түркиядан келген меймандар Сакебизден сурайт дейт:
- Силерди ушуга чейин бозүйдө жашаган калк деп айтышчу эле. Бирок заңгыраган кабат үйлөрдү кантип кургансыңар? Шаарыңар укмуш экен го, театр, музейиңер бар экен, - десе, Сакебиз:
- Бул шаарды биз курган эмеспиз. Жалаң орустардын мойнуна минип, ошолорго курдурганбыз, - дейт.
- Азыр алардын көпчүлүгү кетип атса, эми кимге курдурасыңар? - десе, Сакебиз:
- Эми түрктүн мойнуна минбей жаныбыз жокпу, - дептир.
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!